**Uddannelsesprogram- Klinisk basisuddannelse**

Den kliniske basisuddannelse består af to dele, første del er en sygehusansættelse og for dit vedkommende, skal anden del gennemføres hos os.

Formålet med den kliniske basisuddannelse er erhvervelse af Sundhedsstyrelsens tilladelse til selvstændigt virke som læge. Alle læger, som ønsker at gennemgå en videreuddannelse til speciallæge, skal først have opnået en autorisation som læge og have tilladelse til selvstændigt virke som læge.

***Målbeskrivelsen for KBU*** for den kliniske basisuddannelse beskriver de kompetencer, der skal være opnået ved afslutningen af uddannelsen. Målbeskrivelsen skal ledsages af ***uddannelsesprogram for KBU læger i Region Øst*** og af individuelle uddannelsesplaner.

Uddannelsesprogram KBU læge:

Der er udarbejdet et generelt uddannelsesprogram for den kliniske basisuddannelse, som er gældende for opholdet i praksis.

Generelle forhold og praktiske informationer omkring den kliniske basisuddannelse i Region Øst findes her:

<https://www.laegeuddannelsen.dk/klinisk-basisuddannelse.aspx>

INTRODUKTION:

Der bliver udsendt velkomstbrev, hvor du bl.a. inviteres til at komme forbi og hilse på inden ansættelsen.

Deri er et uddannelsesprogram.

De første 6 dage følger den yngre læge et fastlagt introduktionsprogram. Her vil der være introduktion til alle faggrupper, og den yngre læge vil her være med som ‘føl’.

Herefter vil uddannelseslægen begynde at få patienter. I starten afsættes der god tid til de selvstændige konsultationer, og der tages hensyn til arten (sværhedsgraden) af konsultationerne løbende under hele ansættelsesperioden.

Den yngre læge kan til enhver tid søge hjælp hos de øvrige læger og kan udvælge interesseområder i forhold til sin uddannelsesplan.

Den yngre læge deltager i sygebesøg, primært sammen med anden læge, senere selvstændigt.

I løbet af de første uger gennemføres introduktionssamtalen.

Den og de øvrige samtaler gennemføres efter de givne retningslinjer. Er der behov herfor gennemføres flere justeringssamtaler. Samtalerne foregår altid med aktuelle tutor.

PRAKTISK:

Vi møder alle kl.8. Herefter følger dagen et fastlagt program med telefontid, tilsatte patienter og akuttid om formiddagen, frokost, supervision og tilsatte patienter om eftermiddagen.

Vi spiser frokost sammen hver dag, hvor man har mulighed for at spise af indkøbt mad med betaling af mindre beløb.

Den yngre læge har sit eget konsultationslokale gennem hele ansættelsen.

SUPERVISION:

Der er fast afsat tid til daglig supervision. Det kan være klinisk, konsultationsprocessen, særlige problemstillinger, kompetencevurdering (kun ved tutorlæge) eller hvad der skulle være behov for.

UNDERVISNING:

Der undervises i starten i udvalgte sygdomme, procedure og praktisk håndtering af tingene i vores lægehus.

Derudover har vi x 1 om måneden (minus juli/august) skemalagt undervisning for alle i lægehuset. Her forventes det også at uddannelseslægen deltager.

UDDANNELSESPLAN:

Den lægelige videreuddannelse for den yngre læge bygger på **målbeskrivelser**, som er specifikke for hvert enkelt uddannelseselement. Desuden skal der udarbejdes en individuel **uddannelsesplan.** Den skal beskrive, hvordan de enkelte mål kan opnås ud fra tidligere erfaringer, baggrund og læringsstil.

Vi forventer, at uddannelseslægen forbereder en individuel uddannelsesplan forud for Introsamtalen hvor den vil gennemgås i fællesskab. Introsamtalen finder sted indenfor de første 14 dage i praksis. Vi anbefaler, at du sætter fokus på at opfylde 1-2 af dine læringsmål per måned.

Uddannelsesplanen kan opdateres til midtvejssamtalen.Kompetencemålene, der skal vurderes og godkendes er anført i målbeskrivelsen, og ved introduktionssamtalen med tutor fastsættes datoer til kompetencevurderinger for de enkelte mål.

Uddannelsesmål KBU almen praksis:

#3   Gennemføre konsultation selvstændigt (KV3)

#6   Sikre sammenhæng i patientbehandling, patientforløb, overgange (KV6, KV11)

#7   Udføre afdelingens (somatisk eller psykiatrisk) / almen praksis’ relevante praktiske procedurer (KV7, KV8)

#12  Agere relevant i henhold til gældende lovgivning og patientsikkerhed (KV12, KV13)

#15  Reflektere i og over egen og andres praksis (KV15)

#16  Planlægge personlig udvikling (KV16)

EVALUERING:

Uddannelseslægen: Uddannelseslægernes evalueringer af praksis og de enkelte sygehusafdelinger foretages på www.evaluer.dk og følges af PUK og sygehusledelserne med henblik på optimering af uddannelsen.

Tutor: For hvert læringsmål i Uddannelsesprogrammet for Region Øst er der oplistet mulige evalueringsmetoder. Der vil blive anvendt de relevante kompetencevurderingsskemaer. Kompetencevurdering vil foregå ved struktureret klinisk observation, case-baseret diskussion, refleksiv rapport og ved vejledersamtaler.

OBLIGATORISKE KURSER:

Du har afholdt “Akut behandling og Transport” samt “Læring i klinikken” i dit første forløb på sygehuset. Under dit forløb hos os,  skal du på “Patienkommunikation”. Du vil blive automatisk tilmeldt og får besked direkte fra regionen.

**Nyttige kontakter:**

**Specialeselskabets hjemmeside:** www.dsam.dk, www.fyam.dk

**Sundhedsstyrelsen:** www.sst.dk

**Regionalt sekretariat for lægelig videreuddannelse (Videreuddannelsesregion Øst)**: [www.laegeuddannelsen.dk](http://www.laegeuddannelsen.dk/)